钦定古今图书集成/理学汇编/学行典/第057卷 > 徐三重庸斋日记 > 《义命说》明·张居正
## 钦定古今图书集成/理学汇编/学行典/第057卷 > 徐三重庸斋日记 > 《义命说》明·张居正

“命不可必。可必者，义也。命之所在，虽圣人有所不能
违；义之所在，虽造物有所不可夺。”《韩子》曰：“祸与福存
乎天，贤不肖在乎我。在我者我将勉焉，在天者我何
知哉？是故孔子不以厄易其圣，颜渊不以穷易其仁，
伯夷、叔齐不以饿且死弃其义。衡且击之，彼将安之；
升且沈之，彼将顺之。是故得之不喜，丧之不戚，生之”
不贪，夭之不怒。彼其视富贵福泽、贫贱忧戚，如波涛
之于巨石也，岂以其纷然者动于中哉？是所谓义也。
孔子曰：“富而可求也，虽执鞭之士，吾亦为之；如不可
求，从吾所好然哉？”虽圣人，固亦惟知有义而已。彼蒙
蒙瞆瞆者，固将行险以侥幸；而狷忿之流，又不达顺
受之正，屑屑焉与造物者较其多寡，“责其期效，不得
则愤怨热中，屈原以之自沈，贾谊以之哭泣，申徒狄、
鲍焦之流，负石蹈海而不悟，是何异以蠡测海，以丈
度天，欲以区区之义，上干造化之运，不亦误乎？是故
学者亦惟循吾义而己，至于命，非所可语也。”